## Odluka o općinskim porezima Općine Tordinci

### NN 45/2014 (9.4.2014.), Odluka o općinskim porezima Općine Tordinci

45 09.04.2014 Odluka o općinskim porezima Općine Tordinci

OPĆINA TORDINCI

855

Na temelju članka 30. – 44. Zakona o financiranju jedinica lokalne i područne (regionalne) samouprave (»Narodne novine« br: 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12), i članka 29. Statuta općine Tordinci (»Službeni vjesnik« Vukovarsko-srijemske županije, br. 20/13) i Suglasnosti Ministarstva financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate županijskih, općinskih ili gradskih poreza (»Narodne novine« br. 79/01), Općinsko vijeće Općine Tordinci na sjednici održanoj 10. ožujka 2014. godine donosi:

ODLUKU

OPĆINSKIM POREZIMA

I. OPĆE ODREDBE

Članak 1.

Ovom odlukom uvode se općinski porezi koji su vlastiti izvor prihoda Općine Tordinci.

Članak 2.

Općinski porezi plaćaju se na području Općine Tordinci (naselja: Tordinci, Antin, Antinska Mlaka Korog) prema Zakonu o financiranju lokalne i područne (regionalne) samouprave i prema ovoj Odluci.

Članak 3.

Općina Tordinci uvodi sljedeće poreze:

1. prirez porezu na dohodak

2. porez na potrošnju,

3. porez na kuće za odmor,

4. porez na tvrtku ili naziv

5. porez na korištenje javnih površina.

Članak 4.

Ovom Odlukom utvrđuju se stope i visina poreza te način obračuna i plaćanja.

II. OPĆINSKI POREZI

1. Prirez porezu na dohodak

Članak 5.

Obveznici plaćanja prireza na dohodak su svi obveznici plaćanja poreza na dohodak koji imaju prebivalište ili uobičajeno boravište na području općine Tordinci.

Članak 6.

Za područje Općine Tordinci uvodi se obveza plaćanja prireza poreza na dohodak u visini od 5%.

Članak 7.

Prirez porezu na dohodak obvezno je obračunati, obustaviti i na propisani uplatni račun uplatiti istodobno s isplatom dohotka, što znači da se isplata dohotka i uplata prireza obavlja istog dana.

2. Porez na potrošnju

Članak 8.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodna vina, piva i bezalkoholna pića u ugostiteljskim objektima.

Članak 9.

Obveznici poreza na potrošnju su pravne i fizičke osobe koje pružaju ugostiteljske usluge na području Općine Tordinci.

Osnovicu poreza na potrošnju čini prodajna cijena pića koje se proda u ugostiteljskim objektima.

Obračun i način plaćanja poreza na potrošnju uređuje se odlukom općine.

Članak 10.

Porez na potrošnju plaća se po stopi od 3%.

3. Porez na kuće za odmor

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor.

Članak 12.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Članak 13.

Porez na kuće za odmor plaća se u visini 10,00 kuna po jednom četvornom metru korisne površine kuće za odmor.

Članak 14.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

4. Porez na tvrtku ili naziv

Članak 15.

Porez na tvrtku ili naziv plaćaju pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Osobe iz stavka 1. ovog članka koje u svom sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

Obveznici poreza na tvrtku koji ne obavljaju djelatnost ne plaćaju porez na tvrtku.

Porez na tvrtku ili naziv plaća se godišnje, za proteklu godinu u iznosu od 400,00 kuna.

Članak 16.

Porez na tvrtku ili naziv plaća se u roku od petnaest dana od dana dostave rješenja kojim je porez na tvrtku odnosno naziv utvrđen.

Ako se tvrtka upiše u registar tijekom godine plaća se razmjerni dio poreza na tvrtku odnosno naziv.

5. Porez na korištenje javnih površina

Članak 17.

Porez na korištenje javnih površina plaćaju pravne i fizičke osobe koje koriste javne površine.

Porez na korištenje javne površine plaća se po četvornom metru korisne javne površine u iznosu od 5,00 kuna mjesečno.

Pod javnim površinama smatraju se parkovi, sajmovi, tržnice, pješačke staze, pješačke zone, otvoreni odvodni kanali, trgovi, dječja igrališta i javno prometne površine, te ostale javne površine koje se mogu privremeno iznajmiti za prigodne prodaje (za blagdane, kulturne i športske manifestacije, Dan općine, državne blagdane).

III. PROVEDBENE ODREDBE

Članak 18.

U svezi razreza, naplate, žalbenog postupka i drugih odredaba postupka pri plaćanju općinskih poreza sukladno se primjenjuju propisi poreza na dohodak.

Članak 19.

Poslove u svezi utvrđivanja i naplate općinskih poreza iz ove odluke obavljat će Porezna uprava Vukovar, Ispostava Vinkovci.

Poreznoj upravi za obavljanje poslova iz stavka 1. ovog članka pripada naknada u iznosu od 5% od ukupno naplaćenih prihoda.

Članak 20.

Porezna uprava je dužna do 15. u mjesecu, za prethodni mjesec, Općini Tordinci dostavljati izviješća o utvrđenim i naplaćenim porezima.

Članak 21.

Ovlašćuje se nadležna organizacija platnog prometa zadužena za naplatu javbnih prihoda da naknadu Poreznoj upravi obračuna i uplati u Državni proračun i to do zadnjeg dana u mjesecu za protekli mjesec.

IV. ZAKLJUČNE ODREDBE

Članak 22.

Ova Odluka stupa na snagu osmog dana od objave u »Narodni novinama« Republike Hrvatske.

Stupanjem na snagu ove odluke prestaju važiti Odluka o prirezu poreza na dohodak od 4. srpnja 2002. godine, klasa: 410-01/02-01/105, urbroj: 2188/23-02-01 i Odluka o općinskim porezima od 11. siječnja 2002. godine, klasa: 418-02/02-01/13, urbroj: 2188-23/02-01.

Klasa: 410-01/14-01/48

Urbroj: 2188/13-14-01

Tordinci, 10. ožujka 2014.

Predsjednik Općinskog vijeća
Petar Marić, v. r.

Odluka, NN 45/2014-855